Painin huippulupaus Said-Magomed Tasukhanov menehtyi liikenneonnettomuudessa saamiinsa vammoihin.

Painin huippulupaus Said-Magomed Tasukhanov, 18, menehtyi myöhään lauantai-iltana.

Painijan seura Helsingin Paini-Miehet kertoi asiasta Facebook-sivuillaan. Suru-uutisen vahvisti Ilta-Sanomille seuran päävalmentaja Hannu Rantala.

Syynä kuolemaan oli liikenneonnettomuus. MTV:n mukaan liikenneonnettomuus tapahtui tiistaina, kun hän oli palaamassa Venäjältä Suomeen Viron kautta.

– Ei löydy sanoja kuvaamaan surua, joka kohtasi perhettänne ja seuraamme tänään. Said-Magomed Tasukhanov nukkui pois myöhään lauantai-iltana. Nuoresta 18 ikävuodestaan huolimatta ehdit painia viisi kertaa Suomen Mestariksi, Helsingin Paini-Miesten Facebookissa julkaistussa viestissä kirjoitettiin.

Tasukhanov tuli Suomeen Tšetšeniasta lapsena. Hän sai kovasti odottamansa Suomen kansalaisuuden kaksi kuukautta sitten.

Rantala valmensi Tasukhanovia Helsingin Paini-Miehissä.

– Hän oli todella lahjakas urheilija. Kun hän pääsi siihen ikään, että pääsi käymään SM-kisoissa, hän voitti viisi Suomen mestaruutta, Rantala kertoo.

Tasukhanov voitti Suomen mestaruutensa alle 17- ja alle 20-vuotiaiden ikäluokissa. Nuori painija voitti esimerkiksi tammikuussa junioreiden SM-kisoissa kultaa 61-kiloisten luokassa.

Keväällä hän paini aikuisten vapaapainin SM-hopeaa 65-kiloisten sarjassa.

Tasukhanov harjoitteli kesän Tšetšeniassa tähtäimenään arvokisat Suomen väreissä.

Rantalan mukaan nuorella painijalla oli lahjoja huippu-urheilu-uralle asti.

– Hän olisi varmaan jo kolme vuotta sitten mennyt alle 17-vuotiaiden EM-kisoihin, jos olisi ollut silloin jo Suomen kansalainen. Hän odotti kovasti sitä, että Suomen kansalaisuus tulee ja hän pääsee myös niille arvokisaestradeille.

Nuoren painilupauksen menehtyminen on otettu tyrmistyneinä vastaan hänen seurassaan.

– Lamaannuttava tieto. Meillä on kausi juuri alkamassa, ja nyt aloitetaan varmaan muistotilaisuudella, Rantala sanoo vaisuna.

– Seurassa on 50–100 painijaa, jotka ovat jossakin vaiheessa uraa harjoitelleet hänen kanssaan. Paljon muistoja.

Rantalan mukaan nuori huippulupaus oli urheilulahjojen ohella muullakin tavalla poikkeuksellinen.

– Hän ei katsonut vain omaan napaansa, vaan oli mukana myös pienempien harjoituksissa. Monesti hän tuli ennen omia treenejään auttamaan pienempien painijoiden harjoituksissa.